Tézy
k návrhu vyhlášky Ministerstva pôdohospodárstva Slovenskej republiky, ktorou sa ustanovujú podrobnosti o obsahu a forme evidencie v akvakultúre 

	Predmetnú vyhlášku vydá ministerstvo na základe splnomocňovacieho ustanovenia      § 17 písm. a) zákona o chove rýb a iných vodných živočíchov a o zmene a doplnení zákona č. 139/2002 Z. z. o rybárstve v znení neskorších predpisov (zákon o akvakultúre). Predmetom právnej úpravy budú podrobnosti o obsahu a forme evidencie o druhu, pôvode, vekovej kategórii, množstve, premiestňovaní a dosiahnutej produkcii chovaných živočíchov akvakultúry. 

	Cieľom vyhlášky bude nadväzne na ustanovenie § 5 ods. 1 navrhovaného zákona, podľa ktorého je chovateľ povinný viesť evidenciu o akvakultúre, uviesť tieto podrobnosti o obsahu a forme evidencie: 
-	obsádke živočíchov akvakultúry v chovnom zariadení najmä ich počet, vekovú kategóriu a druh,
-	o dosiahnutej produkcii násad a trhových rýb v jednotlivých chovných zariadeniach, 
-	o použitých intenzifikačných a melioračných opatreniach, najmä o množstve aplikovaných 	krmív a hnojív, 
-	o použitých zdravotných opatreniach, najmä o druhu (type) aplikovanej látky, jej množstve 	a termíne aplikácie.

	

 

Tézy
k návrhu výnosu Ministerstva pôdohospodárstva Slovenskej republiky, ktorým sa ustanovujú podrobnosti o poskytovaní prostriedkov na úhradu nákladov spojených s plnením mimoprodukčných funkcií vo verejnom záujme a  zabezpečením preventívnych ochranných opatrení

	Chovateľ hospodáriaci na rybničnom fonde Slovenskej republiky môže na úhradu nákladov vynaložených na zabezpečenie mimoprodukčných funkcií vykonávaných vo verejnom záujme a na zabezpečenie preventívnych opatrení na ochranu obsádky živočíchov akvakultúry pred škodami spôsobenými chránenými živočíchmi obdržať od štátu finančné prostriedky. Možnosť poskytnúť chovateľovi finančné prostriedky na úhradu nákladov ustanovuje § 8 ods. 2 zákona o chove rýb a iných vodných živočíchov a o zmene a doplnení zákona č. 139/2002 Z. z. o rybárstve v znení neskorších predpisov (zákon o akvakultúre).
	
	Predmetom navrhovaného výnosu vydaného podľa § 17 písm. b) zákona o akvakultúre bude ustanoviť podrobnosti o
-	oprávnených príjemcoch finančnej podpory,
-	intenzite finančnej pomoci chovateľovi, 
-	uznaných nákladoch vynaložených na zabezpečenie mimoprodukčných funkcií vykonávaných vo verejnom záujme a na zabezpečenie preventívnych opatrení na ochranu obsádky živočíchov akvakultúry pred škodami spôsobenými chránenými živočíchmi v závislosti na možnostiach rozpočtovej kapitoly ministerstva,
-	spôsobe dokladovania vzniknutých nákladov vynaložených na zabezpečenie      mimoprodukčných funkcií vykonávaných vo verejnom záujme a na zabezpečenie preventívnych opatrení na ochranu obsádky živočíchov akvakultúry pred škodami spôsobenými chránenými živočíchmi,
-	mechanizme poskytovania finančnej podpory chovateľovi,
-	podmienkach poskytovania finančnej podpory chovateľovi,
-	spôsobe poskytovania finančnej podpory na úhradu nákladov vynaložených na zabezpečenie mimoprodukčných funkcií vykonávaných vo verejnom záujme a na zabezpečenie preventívnych opatrení na ochranu obsádky živočíchov akvakultúry pred škodami spôsobenými chránenými živočíchmi,
-	monitorovaní a kontrole využitia finančnej podpory chovateľom.